Sisulu sê agentskap spioeneer op haar personeel | Netwerk24
Deur Malibongwe Dayimani, News24 01 Augustus 2021 19:37
Lindiwe Sisulu, minister van menslike nedersettings, water en sanitasie, beskuldig die Staatsveiligheidsagentskap (SVA) van spioenering op haar personeel in die Oos-Kaap.
Lindiwe Sisulu, minister van menslike nedersettings, water en sanitasie. Foto: Argief
Sy het 'n formele klag by die parlement se gesamentlike komitee oor intelligensie ingedien oor die beweerde onwettige observasie van die Amatola Waterraad en haar personeel.
Dié waterraad is 'n entiteit van die minister se departement.
Volgens Sisulu het die beweerde onwettige observasie begin nadat sy haar kommer uitgespreek het oor die vertraging met 'n ondersoek na korrupsie by die waterraad.
Sy sê sy is bewus van 'n georkestreerde veldtog waarmee lede van die SVA in die Oos-Kaap probeer het om kameras op strategiese plekke in die Amatola Waterraad se kantore in Oos-Londen te plaas.
Dit is volgens haar sonder haar medewete as die politieke hoof van die instelling gedoen en die raad is ook nie daaroor ingelig nie.
Sy het bygevoeg dat sy vroeg vanjaar voor die portefeuljekomitee oor water en sanitasie gekla het oor die vertraging met die ondersoek, asook by die kantoor van die sekretaris-generaal van die ANC.
Sisulu sê sy het drie klagte by die parlementêre komitee oor intelligensie ingedien oor die beweerde onwettige observasie deur die SVA.
"Dit is nadat strafregtelike sake by die polisie aanhangig gemaak is, waarmee ek glo daar ook doelbewus gesloer word," het sy bygevoeg.
Brig. Thembinkosi Kinana, polisiewoordvoerder in die Oos-Kaap, wou nie kommentaar lewer nie en sê dat hy nie bevoeg is om oor die aangeleentheid te praat nie. Hy het navrae na die polisie se nasionale kantoor verwys.
Genl.maj. Mathapelo Peters, nasionale polisiewoordvoerder, kon nie onmiddellik vir kommentaar bereik word nie.
In die verklaring beskryf Sisulu hoe haar personeel agtervolg word en in hotelle en hul huise geteister en gedreig word.
Sy sê hul eggenote is ook geteister, daar is vuurwapens op hulle gerig, en ondanks die feit dat dit by die polisie aangemeld is, is daar niks aan gedoen nie.
"My personeel het die teikens van hierdie misdadigers geword. Dit word gevaarlik, soos die kantoor van die inspekteur-generaal uit ons vorige verslae kan getuig," het sy bygevoeg.
Mava Scott, woordvoerder van die Staatsveiligheidsagentskap, kon nie dadelik vir kommentaar bereik word nie. Die reaksie sal bygevoeg word wanneer dit ontvang word.
Meer oor: Lindiwe Sisulu | Personeel | Spioenasie | Teistering | Staatsveiligheidsagentskap | Oos-Kaap